title: 2012/804/UE: Decizia Parlamentului European din 23 octombrie 2012 privind descărcarea de gestiune pentru execuția bugetului Agenției Europene de Mediu aferent exercițiului financiar 2010

text:
               20.12.2012

               RO

               Jurnalul Oficial al Uniunii Europene

               L 350/89

         DECIZIA PARLAMENTULUI EUROPEAN
   din 23 octombrie 2012
   privind descărcarea de gestiune pentru execuția bugetului Agenției Europene de Mediu aferent exercițiului financiar 2010
   (2012/804/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene de Mediu pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene de Mediu pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere Decizia sa din 10 mai 2012 (2) de amânare a deciziei de descărcare de gestiune pentru execuția bugetului Agenției Europene de Mediu aferent exercițiului financiar 2010, rezoluția care o însoțește, precum și răspunsurile directorului executiv al Agenției,

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CEE) nr. 1210/90 al Consiliului din 7 mai 1990 privind crearea Agenției Europene de Mediu și a Rețelei europene de informare și observare pentru mediu (4), în special articolul 13,

               —

               având în vedere Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (5), în special articolul 13,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6), în special articolul 94,

               —

               având în vedere declarația comună privind agențiile descentralizate și abordarea comună anexată la aceasta, agreate în iunie 2012 de Parlamentul European, Consiliu și Comisie ca urmare a activității Grupului de lucru interinstituțional privind agențiile descentralizate înființat în martie 2009, în special secțiunile privind guvernanța, funcționarea, programarea, răspunderea și transparența din abordarea comună,

               —

               având în vedere articolul 77 și anexa VI la Regulamentul său de procedură,

               —

               având în vedere al doilea raport al Comisiei pentru control bugetar și avizul Comisiei pentru mediu, sănătate publică și siguranță alimentară (A7-0300/2012),

               1.

               acordă directorului executiv al Agenției Europene de Mediu descărcarea de gestiune pentru execuția bugetului Agenției aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie și rezoluția care face parte integrantă din aceasta directorului executiv al Agenției Europene de Mediu, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 57.

      (2)  JO L 286, 17.10.2012, p. 356.

      (3)  JO L 248, 16.9.2002, p. 1.

      (4)  JO L 120, 11.5.1990, p. 1.

      (5)  JO L 126, 21.5.2009, p. 13.

      (6)  JO L 357, 31.12.2002, p. 72.
    ---documentbreak---

               20.12.2012

               RO

               Jurnalul Oficial al Uniunii Europene

               L 350/91

         REZOLUȚIA PARLAMENTULUI EUROPEAN
   din 23 octombrie 2012
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene de Mediu aferent exercițiului financiar 2010
   PARLAMENTUL EUROPEAN,

               —

               având în vedere conturile anuale finale ale Agenției Europene de Mediu pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene de Mediu pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere Decizia sa din 10 mai 2012 (2) de amânare a deciziei de descărcare de gestiune pentru execuția bugetului Agenției Europene de Mediu aferent exercițiului financiar 2010, rezoluția care o însoțește, precum și răspunsurile directorului executiv al Agenției,

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CEE) nr. 1210/90 al Consiliului din 7 mai 1990 privind crearea Agenției Europene de Mediu și a Rețelei europene de informare și observare pentru mediu (4), în special articolul 13,

               —

               având în vedere Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (5), în special articolul 13,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6), în special articolul 94,

               —

               având în vedere declarația comună privind agențiile descentralizate și abordarea comună anexată la aceasta, agreate în iunie 2012 de Parlamentul European, Consiliu și Comisie ca urmare a activității Grupului de lucru interinstituțional privind agențiile descentralizate înființat în martie 2009, în special secțiunile privind guvernanța, funcționarea, programarea, răspunderea și transparența din abordarea comună,

               —

               având în vedere articolul 77 și anexa VI la Regulamentul său de procedură,

               —

               având în vedere al doilea raport al Comisiei pentru control bugetar și avizul Comisiei pentru mediu, sănătate publică și siguranță alimentară (A7-0300/2012),

               A.

               întrucât, la 10 mai 2012, Parlamentul European a amânat decizia de a acorda descărcarea de gestiune și de a închide conturile Agenției Europene de Mediu (Agenția) pentru exercițiul financiar 2010;

               B.

               întrucât Agenția a răspuns autorității care acordă descărcarea de gestiune prin scrisorile sale din 24 mai, 15 iunie și 3 iulie 2012; întrucât, prin scrisoarea sa din 6 iunie 2012, consiliul de administrație al Agenției a transmis autorității care acordă descărcarea de gestiune informații cu privire la măsurile întreprinse ca urmare a amânării acordării descărcării de gestiune pentru exercițiul 2010;

               C.

               întrucât descărcarea de gestiune este un instrument adecvat de care dispune Parlamentul European pentru a evalua, pe baza unor argumente faptice și substanțiale, dacă fondurile UE sunt cheltuite în mod corespunzător; reamintește, în acest context, normele în vigoare, respectiv Statutul funcționarilor și Regimul aplicabil celorlalți agenți ai Comunităților Europene, Regulamentul financiar aplicabil bugetului general al Comunităților Europene, regulamentul de înființare al Agenției și politicile și procedurile specifice stabilite de către aceasta;

               D.

               întrucât bugetul Agenției pentru exercițiul 2010 a fost de 50 600 000 EUR, cu 26 % mai mare decât bugetul aferent exercițiului financiar 2009; întrucât contribuția Uniunii la bugetul Agenției pentru exercițiul financiar 2010 s-a ridicat la 35 258 000 EUR, comparativ cu contribuția de 34 560 000 EUR din 2009, ceea ce reprezintă o majorare cu 2 %,

               1.

               a apreciat întotdeauna furnizarea de către Agenție de informații de specialitate, independente și fiabile pentru toate instituțiile, statele membre și organismele decizionale ale UE și se așteaptă la un nivel similar de profesionalism în viitor;

               2.

               constată că nivelul de execuție a bugetului Agenției s-a ridicat la 100 % pentru creditele de angajament și la 90,75 % pentru creditele de plată;

               3.

               face trimitere la punctul 16 din Abordarea comună anexată la Declarația comună a Parlamentului European, a Consiliului și a Comisiei privind agențiile descentralizate; se așteaptă, fără a aduce atingere independenței Agenției, la o procedură de selecție deschisă și transparentă pentru numirea directorului executiv în 2013, care să garanteze o evaluare riguroasă a candidaților și un nivel ridicat de independență; sugerează, prin urmare, desfășurarea unei audieri a candidaților în cadrul comisiilor competente ale Parlamentului European, ca parte a procedurii de numire a directorului executiv;

      Gestiunea bugetară și financiară

               4.

               reamintește că, timp de cinci luni, între 22 mai 2010 și octombrie 2010, Agenția a realizat lucrări de acoperire a clădirii sale cu o fațadă verde, al cărei cost se ridică la 294 641 EUR, fără desfășurarea unei proceduri de achiziții publice;

               5.

               reamintește că, pentru acoperirea costurilor ocazionate de proiectul „Green Façade”, linia bugetară „2140 – Amenajarea spațiilor” a fost consolidată printr-un transfer bugetar de 180 872 EUR de la linia bugetară „2100 – Chirii” la 9 aprilie 2010;

               6.

               solicită, prin urmare, Agenției să stabilească norme interne clare privind recurgerea la articolul 126 alineatul (1) litera (b) din normele de aplicare ale Regulamentului financiar; constată că consiliul de administrație a decis implementarea de controale ex ante pentru cheltuielile excepționale;

               7.

               este ferm convins că trebuie luate măsuri corespunzătoare în cazul constatării nerespectării normelor în vigoare; consideră că, în astfel de cazuri, Agenția trebuie să elaboreze un plan de acțiune prin care să remedieze deficiențele, iar aplicarea acestuia ar trebui monitorizată de Parlamentul European; consideră, de asemenea, că problemele identificate trebuie rezolvate fie de Parlamentul European, fie de legiuitorul european prin modificarea normelor și a reglementărilor în vigoare pentru a elimina eventualele breșe;

      Resursele umane

               8.

               ia act de faptul că Agenția a invitat 12 cercetători științifici care au lucrat în incinta Agenției, fără a publica CV-urile a 11 dintre ei, nici măcar formarea academică și experiența profesională ale acestora; ia act de declarația consiliului de administrație conform căreia normele privind selecția și activitatea cercetătorilor științifici invitați vor fi consolidate pentru a se asigura o mai bună claritate și transparență, iar politica actuală a Agenției în ceea ce privește găzduirea cercetători științifici se află în curs de revizuire;

               9.

               reamintește că, din iunie 2010 până în aprilie 2011, directorul executiv al Agenției a fost administrator de active și membru al consiliului consultativ internațional al ONG-ului Earthwatch, o organizație internațională de binefacere și, potrivit unor informații greșite, s-a crezut că directorul executiv ar face parte din consiliul consultativ european al Worldwatch Europe; ia act de faptul că directorul executiv al Agenției a demisionat din funcțiile pe care le deținea în cadrul Earthwatch, dând curs recomandării Președintelui Curții de Conturi în contextul unui posibil conflict de interese;

               10.

               constată că, în februarie 2010, înainte ca directorul executiv al agenției să fie direct implicat în activitatea Earthwatch, s-au desfășurat cursuri de formare pentru 29 de angajați ai Agenției, inclusiv pentru directorul executiv, care au întreprins vizite de cercetare de până la 10 zile în regiunea Caraibilor sau în Marea Mediterană în cadrul mai multor proiecte legate de biodiversitate și gestionate de Earthwatch, iar Agenția a plătit ONG-ului o sumă totală de 33 791,28 EUR, conform declarațiilor directorului executiv al agenției; constată, de asemenea, că în raportul final al Curții de Conturi pentru 2010 nu a fost inclusă nicio constatare cu privire la eventuale conflicte de interese în acest sens;

               11.

               ia act de decizia consiliului de administrație de a aplica controale ex ante cu privire la acceptarea de către directorul executiv a calității de membru al unor consilii externe și cu privire la politica de formare profesională a Agenției;

               12.

               ia act de asigurările oferite de Agenție că, în noiembrie 2010, Institutul Worldwatch Europe a înregistrat adresa Agenției, fără consimțământul acesteia, ca adresa sa de contact; constată, de asemenea, că directorul executiv al Institutului Worldwatch Europe a fost unul dintre cercetătorii științifici invitați de Agenție; invită Agenția să asigure o claritate absolută a viitoarelor aranjamente privind cercetătorii științifici invitați; constată, de asemenea, că:

                           —

                           în scrisoarea sa din 11 aprilie 2012 directorul executiv al agenției declară că, „atunci când AEM a luat cunoștință de faptul că Institutul Worldwatch Europe a publicat pe site-ul său de internet că la sediul AEM a fost creată o filială europeană, s-au luat imediat măsuri”;

                           —

                           actul de înființare a Institutului Worldwatch Europe dovedește că acesta a fost înființat la 5 noiembrie 2010 la sediul Agenției;

                           —

                           totodată, inaugurarea Institutului Worldwatch Europe a avut loc la sediul Agenției la 25 februarie 2011, iar directorul executiv al agenției a fost unul dintre oratorii invitați să ia cuvântul, așa cum se arată pe site-ul Institutului Worldwatch Europe;

               13.

               ia act de actualizarea de către Agenție a politicii sale privind conflictele de interese și de planul de acțiune ce urmează recomandările Ombudsmanului European; invită Agenția să publice acest proiect și să încurajeze o dezbatere cu privire la politica sa și la planul de acțiune, înainte ca acestea să fie prezentate consiliului de administrație;

               14.

               constată că CV-urile personalului de conducere și ale membrilor comitetului științific au fost publicate pe site-ul Agenției; constată, de asemenea, că au fost publicate și declarațiile de interese ale membrilor comitetului științific; subliniază faptul că, contrar declarației Agenției din scrisoarea din 15 iunie 2012, niciunul dintre CV-urile membrilor consiliului de administrație nu este disponibil în prezent pe site-ul Agenției și constată că există doar un link către organizația respectivă a fiecărui membru; invită Agenția, în vederea promovării unei mai bune transparențe privind prevenirea și combaterea conflictelor de interese, să publice pe site-ul său declarațiile de interese și CV-urile experților, ale viitorilor cercetători științifici invitați și ale membrilor consiliului de administrație; consideră că astfel de măsuri ar permite autorității care acordă descărcarea de gestiune și publicului să consulte calificările persoanelor respective și să prevină posibilele conflicte de interese;

               15.

               solicită să fie informat cu privire la investigațiile administrative în curs cu privire la activitatea Agenției;

               16.

               subliniază faptul că comisia competentă în fond menține un strâns contact cu Agenția, invitându-l pe directorul executiv pentru un schimb de vederi cel puțin o dată pe an, numind o persoană de contact din rândul membrilor săi și vizitând Agenția periodic; reamintește că ultima vizită a avut loc în septembrie 2011;

               17.

               subliniază că Agenția are obligația să stabilească contacte corespunzătoare cu părțile interesate și să coopereze cu acestea, de exemplu cu organizațiile externe; constată că aceste activități nu au fost însoțite de măsurile și normele necesare pentru a elimina orice risc la adresa reputației sale; salută, prin urmare, angajamentul asumat de consiliul de administrație și de directorul executiv de a lua măsurile necesare pentru eliminarea imediată a respectivelor riscuri;

               18.

               salută, în general, declarația comună și abordarea comună privind agențiile descentralizate, menționată anterior, care vizează și reține anumite elemente ce prezintă importanță pentru descărcarea de gestiune, și se așteaptă ca foaia de parcurs privind acțiunile ulterioare în cadrul abordării comune, care urmează să fie prezentată de Comisie până la sfârșitul anului 2012, să țină cont pe deplin de aceste aspecte;

      Performanța

               19.

               ia act de faptul că Agenția face în prezent obiectul unei evaluări externe periodice, ale cărei rezultate ar trebui să parvină autorității care acordă descărcarea de gestiune în 2013; ia act de declarația consiliului de administrație conform căreia procedurile interne ale Agenției vor fi de asemenea evaluate;

               20.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (7) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 57.

      (2)  JO L 286, 17.10.2012, p. 356.

      (3)  JO L 248, 16.9.2002, p. 1.

      (4)  JO L 120, 11.5.1990, p. 1.

      (5)  JO L 126, 21.5.2009, p. 13.

      (6)  JO L 357, 31.12.2002, p. 72.

      (7)  JO L 286, 17.10.2012, p. 388.


title: Decizia EUSEC/2/2008 a Comitetului Politic și de Securitate din 24 iunie 2008 privind numirea șefului misiunii pentru misiunea de consiliere și de asistență a Uniunii Europene în domeniul reformei sectorului de securitate în Republica Democrată Congo (EUSEC RD Congo)

text:
               28.6.2008

               RO

               Jurnalul Oficial al Uniunii Europene

               L 168/41

      DECIZIA EUSEC/2/2008 A COMITETULUI POLITIC ȘI DE SECURITATE

   din 24 iunie 2008
   privind numirea șefului misiunii pentru misiunea de consiliere și de asistență a Uniunii Europene în domeniul reformei sectorului de securitate în Republica Democrată Congo (EUSEC RD Congo)
   (2008/490/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25, paragraful al treilea,
   având în vedere Acțiunea comună 2007/406/PESC a Consiliului din 12 iunie 2007 privind misiunea de consiliere și de asistență a Uniunii Europene în domeniul reformei sectorului de securitate în Republica Democrată Congo (EUSEC RD Congo) (1), în special articolul 8,
   întrucât:

               (1)

               La 1 martie 2008, dl Michel SIDO a fost numit șef al misiunii pentru misiunea de consiliere și de asistență a Uniunii Europene în domeniul reformei sectorului de securitate în Republica Democrată Congo („EUSEC RD Congo”).

               (2)

               La 23 iunie 2008, dl Michel SIDO și-a înaintat demisia din funcția de șef al misiunii.

               (3)

               Secretarul General/Înaltul Reprezentant a propus numirea dlui Jean-Paul MICHEL în calitate de nou șef al misiunii pentru EUSEC RD Congo,

         DECIDE:
   Articolul 1
   Dl Jean Paul MICHEL este numit prin prezenta decizie în calitate de șef al misiunii entru EUSEC RD Congo.
   Articolul 2
   Prezenta decizie produce efecte începând cu 1 iulie 2008.

      Adoptată la Bruxelles, 24 iunie 2008.

            Pentru Comitetul politic și de securitate

            Președintele

         M. IPAVIC

      (1)  JO L 151, 13.6.2007, p. 52.


title: Decizia (UE) 2016/803 a Consiliului din 7 mai 2015 privind semnarea, în numele Uniunii și al statelor sale membre, și aplicarea provizorie a unui Protocol de modificare a Acordului euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte, pentru a se ține seama de aderarea Republicii Croația la Uniunea Europeană

text:
               21.5.2016

               RO

               Jurnalul Oficial al Uniunii Europene

               L 132/79

         DECIZIA (UE) 2016/803 A CONSILIULUI
   din 7 mai 2015
   privind semnarea, în numele Uniunii și al statelor sale membre, și aplicarea provizorie a unui Protocol de modificare a Acordului euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte, pentru a se ține seama de aderarea Republicii Croația la Uniunea Europeană
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (5),
   având în vedere Actul de aderare a Croației, în special articolul 6 alineatul (2) al doilea paragraf,
   având în vedere propunerea Comisiei Europene,
   întrucât:

               (1)

               La 14 septembrie 2012, Consiliul a autorizat Comisia să deschidă negocieri, în numele Uniunii, al statelor sale membre și al Republicii Croația, în vederea încheierii unui Protocol de modificare a Acordului euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte (1), pentru a se ține seama de aderarea Republicii Croația la Uniunea Europeană („protocolul”).

               (2)

               Negocierile s-au încheiat cu succes la 24 aprilie 2014.

               (3)

               Protocolul ar trebui semnat în numele Uniunii și al statelor sale membre, sub rezerva încheierii sale la o dată ulterioară.

               (4)

               Protocolul ar trebui să se aplice cu titlu provizoriu,

         ADOPTĂ PREZENTA DECIZIE:
   Articolul 1
   Se autorizează semnarea, în numele Uniunii și al statelor sale membre, a Protocolului de modificare a Acordului euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte, pentru a se ține seama de aderarea Republicii Croația la Uniunea Europeană, sub rezerva încheierii respectivului protocol.
   Textul protocolului este atașat la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze protocolul în numele Uniunii și al statelor sale membre.
   Articolul 3
   În conformitate cu articolul 3 alineatul (2) din protocol, acesta se aplică cu titlu provizoriu de la data semnării sale de către părți (2) până la intrarea sa în vigoare.
   Articolul 4
   Prezenta decizie intră în vigoare la data adoptării.

      Adoptată la Bruxelles, 7 mai 2015.

            Pentru Consiliu

            Președintele

         E. RINKĒVIČS

      (1)  Textul acordului este publicat în JO L 334, 6.12.2012, p. 3.

      (2)  Data de la care protocolul se aplică provizoriu va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE) 2015/1672 a Parlamentului European din 29 aprilie 2015 privind închiderea conturilor Agenției Europene a Căilor Ferate pentru exercițiul financiar 2013

text:
               30.9.2015

               RO

               Jurnalul Oficial al Uniunii Europene

               L 255/296

      DECIZIA (UE) 2015/1672 A PARLAMENTULUI EUROPEAN
      din 29 aprilie 2015
      privind închiderea conturilor Agenției Europene a Căilor Ferate pentru exercițiul financiar 2013
      PARLAMENTUL EUROPEAN,

                  —

                  având în vedere conturile anuale finale ale Agenției Europene a Căilor Ferate pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Agenției Europene a Căilor Ferate pentru exercițiul financiar 2013, însoțit de răspunsurile agenției (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a agenției în ceea ce privește execuția bugetară pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 881/2004 al Parlamentului European și al Consiliului din 29 aprilie 2004 privind înființarea unei Agenții Europene a Căilor Ferate (5), în special articolul 39,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru transport și turism (A8-0078/2015),

         1.

            ia act de conturile anuale finale ale Agenției Europene a Căilor Ferate care sunt prezentate în anexa la raportul Curții de Conturi;

         2.

            aprobă închiderea conturilor Agenției Europene a Căilor Ferate pentru exercițiul financiar 2013;

         3.

            încredințează președintelui sarcina de a transmite prezenta decizie directorului executiv al Agenției Europene a Căilor Ferate, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 232.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 164, 30.4.2004, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: 2014/583/UE: Decizia Parlamentului European din 3 aprilie 2014 privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2012

text:
               5.9.2014

               RO

               Jurnalul Oficial al Uniunii Europene

               L 266/216

         DECIZIA PARLAMENTULUI EUROPEAN
   din 3 aprilie 2014
   privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2012
   (2014/583/UE)
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Siguranța Alimentară pentru exercițiul financiar 2012,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2012, însoțit de răspunsurile autorității (1),

               —

               având în vedere Recomandarea Consiliului din 18 februarie 2014 (05849/2014 – C7-0054/2014),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 178/2002 al Parlamentului European și al Consiliului de instituire a Autorității Europene pentru Siguranța Alimentară (4), în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0219/2014),

               1.

               acordă directorului executiv al Autorității Europene pentru Siguranța Alimentară descărcarea de gestiune pentru execuția bugetului autorității aferent exercițiului financiar 2012;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 365, 13.12.2013, p. 120.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 31, 1.2.2002, p. 1.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: Decizia (UE) 2017/1842 a Consiliului din 9 octombrie 2017 privind politica de deschidere a datelor a Consiliului și reutilizarea documentelor Consiliului

text:
               12.10.2017

               RO

               Jurnalul Oficial al Uniunii Europene

               L 262/1

         DECIZIA (UE) 2017/1842 A CONSILIULUI
   din 9 octombrie 2017
   privind politica de deschidere a datelor a Consiliului și reutilizarea documentelor Consiliului
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 240,
   întrucât:

               (1)

               Noile tehnologii ale informațiilor și comunicațiilor au creat oportunități fără precedent de agregare și combinare a conținutului provenind din diferite surse. Tendința către o societate a informației și a cunoașterii influențează viața tuturor cetățenilor din întreaga Uniune, oferindu-le noi posibilități de acces la cunoștințe și de acumulare a cunoștințelor.

               (2)

               Informațiile din sectorul public reprezintă o sursă importantă de cunoștințe și inovare în sectorul privat, sprijinind crearea de servicii digitale mai bune pentru cetățeni și întreprinderi în întreaga Europă.

               (3)

               Consiliul și alte instituții ale UE colectează, produc și difuzează o gamă largă de informații cu privire la politicile și domeniile de activitate ale Uniunii. Instituțiile UE dețin documente care ar putea fi reutilizate în produse și servicii digitale și care ar putea reprezenta resurse utile de conținut pentru cetățeni și societăți deopotrivă.

               (4)

               Directiva 2003/98/CE a Parlamentului European și a Consiliului (1) stabilește norme minime pentru reutilizarea informațiilor din sectorul public în statele membre și încurajează statele membre să meargă dincolo de respectivele norme minime și să adopte politici de deschidere a datelor.

               (5)

               Ca urmare a adoptării Deciziei 2011/833/UE a Comisiei (2), în 2012, Comisia Europeană a creat Portalul de date deschise al Uniunii Europene (EU ODP) care își propune să fie un punct unic de acces la date provenind de la instituțiile UE și de la alte organe ale Uniunii.

               (6)

               În iunie 2013, Uniunea a aprobat Carta datelor deschise a G8 și s-a angajat să implementeze o serie de activități în materie de date deschise identificate în Planul de acțiune colectivă al G8 în temeiul respectivei carte.

               (7)

               În concluziile sale din 24 și 25 octombrie 2013, Consiliul European a identificat datele deschise drept o resursă neutilizată cu un potențial imens pentru construirea unor societăți mai puternice, mai interconectate, capabile să răspundă mai bine nevoilor cetățenilor și a făcut un apel pentru promovarea activă a reutilizării informațiilor din sectorul public.

               (8)

               În concluziile sale din 2 martie 2015, Consiliul a reiterat faptul că exploatarea deplină și eficientă a instrumentelor și serviciilor precum datele deschise poate conduce la o mai bună productivitate și la servicii mai bune și, prin urmare, ar trebui facilitată. În plus, în concluziile sale din 29 mai 2015, Consiliul a încurajat dezvoltarea unui mediu de politici favorabil datelor în Uniune care promovează interoperabilitatea, utilizarea și reutilizarea datelor guvernamentale în scopuri de cercetare și inovare, asigurând în același timp protecția necesară a datelor.

               (9)

               EU ODP conține în prezent un număr mare de seturi de date și linkuri către portalurile de date deschise ale statelor membre. Consiliul participă la EU ODP din 2015, folosind următoarele trei seturi de date: metadatele registrului public al Consiliului, metadatele cererilor de acces public la documentele Consiliului și datele referitoare la voturile Consiliului privind actele legislative.

               (10)

               Până în prezent, Consiliul a participat la EU ODP prin intermediul unor proiecte pilot. Întrucât respectivele proiecte pilot au avut succes, ar trebui să se prevadă o politică de deschidere a datelor în ceea ce privește documentele Consiliului, care să fructifice și să valorifice la maximum experiența dobândită până în prezent și care să permită Consiliului să definească condițiile publicării și reutilizării documentelor sale.

               (11)

               O politică de deschidere a datelor în ceea ce privește documentele Consiliului ar îmbunătăți fluxul de informații dintre Consiliu și publicul larg; ar conduce la o utilizare și răspândire pe scară mai largă a informațiilor despre Uniune; ar consolida reputația Consiliului de instituție deschisă și transparentă și ar consolida responsabilitatea Consiliului în calitate de instituție publică.

               (12)

               Politica de deschidere a datelor în ceea ce privește documentele Consiliului ar trebui să promoveze dezvoltarea de instrumente și aplicații care să ajute utilizatorii să caute și să identifice documente în vederea reutilizării.

               (13)

               Prezenta decizie nu ar trebui să se aplice documentelor pentru care Consiliul nu este în măsură să permită reutilizarea, ținând seama de drepturile de proprietate intelectuală ale terților și de regimurile drepturilor de acces în statele membre.

               (14)

               Dreptul de acces la documentele Consiliului rămâne reglementat de Regulamentul (CE) nr. 1049/2001 al Parlamentului European și al Consiliului (3).

               (15)

               Prezenta decizie ar trebui pusă în aplicare și aplicată în concordanță cu normele de protecție a persoanelor fizice în ceea ce privește prelucrarea datelor cu caracter personal, precum și cu normele de securitate pentru protecția informațiilor UE clasificate și nu ar trebui să aducă atingere acestora,

         ADOPTĂ PREZENTA DECIZIE:
   Articolul 1
   Obiect și obiectiv
   (1)   Prezenta decizie instituie o politică de deschidere a datelor a Consiliului (denumită în continuare „politica de deschidere a datelor”) și în acest sens definește principiile, condițiile și limitele care reglementează reutilizarea, precum și modalitățile practice de facilitare a reutilizării documentelor deținute și elaborate de Consiliu, astfel cum sunt definite la articolul 2 alineatul (1).
   (2)   Politica de deschidere a datelor are următoarele obiective:

               (a)

               îmbunătățirea fluxului de informații dintre Consiliu și publicul larg; și

               (b)

               facilitarea reutilizării pe scară largă a informațiilor.

         Articolul 2
   Domeniu de aplicare
   (1)   Prezenta decizie se aplică documentelor deținute și elaborate de Consiliu și care au fost făcute publice de Consiliu.
   (2)   Prezenta decizie nu se aplică documentelor deținute și elaborate de Consiliu pentru care Consiliul nu este în măsură să aprobe reutilizarea, ținând seama de:

               (a)

               drepturile de proprietate intelectuală ale terților; sau

               (b)

               regimurile drepturilor de acces în statele membre.

         (3)   Prezenta decizie nu aduce atingere și se pune în aplicare și se aplică cu respectarea:

               (a)

               normelor de protecție a persoanelor fizice în ceea ce privește prelucrarea datelor cu caracter personal și, în special, a Regulamentului (CE) nr. 45/2001 al Parlamentului European și al Consiliului (4);

               (b)

               normelor de acces public la documentele Consiliului și, în special, a Regulamentului (CE) nr. 1049/2001; și

               (c)

               normelor de securitate pentru protecția informațiilor UE clasificate și, în special, a Deciziei 2013/488/UE a Consiliului (5).

         Articolul 3
   Definiții
   În sensul prezentei decizii, se aplică următoarele definiții:

               1.

               „document” înseamnă:

                           (a)

                           orice conținut, indiferent de suportul pe care se află (pe hârtie, în format electronic sau sub formă de înregistrare audio, video sau audiovideo) privind un subiect referitor la politicile, activitățile și deciziile care țin de competența instituțională a Consiliului;

                           (b)

                           orice parte a unui astfel de conținut.

               2.

               „reutilizare” înseamnă utilizarea documentelor de către persoane fizice sau juridice, în scopuri comerciale sau necomerciale, altele decât scopul inițial pentru care a fost elaborat documentul;

               3.

               „date cu caracter personal” înseamnă datele definite la articolul 2 litera (a) din Regulamentul (CE) nr. 45/2001;

               4.

               „format deschis” înseamnă un format de fișier care este independent de platformele utilizate și care este pus la dispoziția publicului fără nicio restricție de natură să împiedice reutilizarea documentelor;

               5.

               „format prelucrabil automat” înseamnă un format structurat astfel încât aplicațiile software să poată identifica în mod fiabil declarații individuale de fapt și structura lor internă.

         Articolul 4
   Principii generale
   Secretariatul General al Consiliului (SGC) se asigură că documentele sunt puse la dispoziție în vederea reutilizării:

               (a)

               de către toți;

               (b)

               fără a fi necesară introducerea unei cereri individuale;

               (c)

               gratuit; și

               (d)

               în scopuri comerciale și necomerciale.

         Articolul 5
   Nediscriminarea și drepturile exclusive
   (1)   Toate condițiile aplicabile în materie de reutilizare a documentelor sunt nediscriminatorii pentru categorii comparabile de reutilizare.
   (2)   Reutilizarea documentelor trebuie să fie deschisă tuturor potențialilor participanți de pe piață. Nu se acordă drepturi exclusive.
   Articolul 6
   Condiții de reutilizare
   (1)   Documentele sunt puse la dispoziție în vederea reutilizării în următoarele condiții:

               (a)

               obligația reutilizatorului de a recunoaște sursa documentelor;

               (b)

               obligația de a nu denatura sensul inițial sau mesajul documentelor;

               (c)

               scutirea Consiliului de răspunderea pentru consecințele care decurg din procesul de reutilizare.

         (2)   Dacă este necesar, SGC poate impune alte condiții în cazul unui anumit tip de document.
   (3)   SGC ia măsuri adecvate pentru a proteja drepturile, interesele și imaginea publică a Consiliului în toate forurile corespunzătoare.
   Articolul 7
   Formate disponibile
   (1)   SGC pune documentele la dispoziție:

               (a)

               în orice format sau versiune lingvistică deținută de Consiliu;

               (b)

               pe internet; și

               (c)

               în cazul în care acest lucru este posibil și oportun, în formate deschise și prelucrabile automat.

         (2)   SGC nu are obligația:

               (a)

               de a crea, de a adapta sau de a actualiza documente;

               (b)

               de a pune la dispoziție extrase, dacă procedând astfel ar implica un efort disproporționat care depășește o operație simplă;

               (c)

               de a traduce documente în oricare dintre versiunile lingvistice oficiale altele decât cele deja disponibile; sau

               (d)

               de a continua să producă anumite tipuri de documente sau de a păstra documentele într-un anumit format în vederea reutilizării lor.

         Articolul 8
   Raport
   Până la 10 octombrie 2022, SGC prezintă un raport Consiliului privind aplicarea prezentei decizii, incluzând acțiunile de punere în aplicare întreprinse de SGC în vederea punerii la dispoziție a documentelor spre reutilizare în formate deschise și prelucrabile automat.
   Articolul 9
   Intrarea în vigoare
   Prezenta decizie intră în vigoare la data publicării sale în Jurnalul Oficial al Uniunii Europene.

      Adoptată la Luxemburg, 9 octombrie 2017.

            Pentru Consiliu

            Președintele

         S. KIISLER

      (1)  Directiva 2003/98/CE a Parlamentului European și a Consiliului din 17 noiembrie 2003 privind reutilizarea informațiilor din sectorul public (JO L 345, 31.12.2003, p. 90).

      (2)  Decizia 2011/833/UE a Comisiei din 12 decembrie 2011 privind reutilizarea documentelor Comisiei (JO L 330, 14.12.2011, p. 39).

      (3)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).

      (4)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (5)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: 2014/814/UE: Decizia Parlamentului European și a Consiliului din 22 octombrie 2014 privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/002 NL/Gelderland-Overijssel construction, prezentată de Țările de Jos)

text:
               20.11.2014

               RO

               Jurnalul Oficial al Uniunii Europene

               L 333/15

         DECIZIA PARLAMENTULUI EUROPEAN ȘI A CONSILIULUI
   din 22 octombrie 2014
   privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/002 NL/Gelderland-Overijssel construction, prezentată de Țările de Jos)

      (2014/814/UE)

   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
   având în vedere Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (2), în special articolul 12,
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (3), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară o activitate independentă a căror activitate a încetat ca urmare a schimbărilor structurale majore intervenite în practicile comerciale internaționale, generate de globalizare, și pentru a le oferi asistență în procesul de reintegrare pe piața muncii.

               (2)

               FEG nu depășește o sumă anuală maximă de 150 de milioane EUR (la prețurile din 2011), conform prevederilor de la articolul 12 din Regulamentul (UE, Euratom) nr. 1311/2013.

               (3)

               La 20 februarie 2014, Țările de Jos au depus o cerere de mobilizare a FEG ca urmare a concedierilor din 89 de întreprinderi care își desfășoară activitatea în diviziunea 41 NACE Rev. 2 („Construcția de clădiri”) (4) și care sunt situate în regiunile învecinate de nivel NUTS 2 Gelderland și Overijssel și au completat-o cu informații suplimentare în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

               (4)

               Prin urmare, FEG ar trebui mobilizat, pentru a oferi o contribuție financiară în valoare de 1 625 781 EUR ca răspuns la cererea depusă de Țările de Jos,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene aferent exercițiului financiar 2014, se mobilizează din Fondul european de ajustare la globalizare suma de 1 625 781 EUR în credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 22 octombrie 2014.

            Pentru Parlamentul European

            Președintele

         M. SCHULZ

            Pentru Consiliu

            Președintele

         B. DELLA VEDOVA

      (1)  JO L 347, 20.12.2013, p. 855.

      (2)  JO L 347, 20.12.2013, p. 884.

      (3)  JO C 373, 20.12.2013, p. 1.

      (4)  Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).


title: Decizia Consiliului din 31 ianuarie 2005 privind încheierea unui protocol adițional la Acordul de parteneriat economic, de coordonare politică și de cooperare între Comunitatea Europeană și statele membre ale acesteia, pe de o parte, și Statele Unite Mexicane, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană

text:
Anunţ juridic important

|

32005D0202

Jurnalul Oficial L 066 , 12/03/2005 p. 0022 - 0023 Jurnalul Oficial L 159 , 13/06/2006 p. 0199 - 0200

		20050131Decizia Consiliuluidin 31 ianuarie 2005privind încheierea unui protocol adițional la Acordul de parteneriat economic, de coordonare politică și de cooperare între Comunitatea Europeană și statele membre ale acesteia, pe de o parte, și Statele Unite Mexicane, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană(2005/202/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 57 alineatul (2), 71, 80 alineatul (2), 133 alineatele (1) și (5) și 181, coroborate cu articolul 300 alineatul (2) primul paragraf prima și a doua teză și alineatul (3) primul paragraf,având în vedere Actul de aderare din 2003, în special articolul 6 alineatul (2) [1],având în vedere propunerea Comisiei,având în vedere avizul Parlamentului European,întrucât:(1) Protocolul adițional la Acordul de parteneriat economic, de coordonare politică și de cooperare între Comunitatea Europeană și statele membre ale acesteia, pe de o parte, și Statele Unite Mexicane, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană [2] a fost semnat în numele Comunității Europene și al statelor membre la 29 aprilie 2004.(2) Protocolul adițional ar trebui aprobat,DECIDE:Articolul 1Protocolul adițional la Acordul de parteneriat economic, de coordonare politică și de cooperare între Comunitatea Europeană și statele membre ale acesteia, pe de o parte, și Statele Unite Mexicane, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană este aprobat în numele Comunității Europene și al statelor membre.Textul protocolului adițional se atașează la prezenta decizie.Articolul 2Președintele Consiliului procedează la notificarea prevăzută la articolul 5 din protocolul adițional.Adoptată la Bruxelles, 31 ianuarie 2005.Pentru ConsiliuPreședinteleJ. Asselborn[1] JO L 236, 23.9.2003, p. 34.[2] JO L 66, 12.3.2005, p. 24.--------------------------------------------------


title: 2010/757/UE: Decizia Consiliului din 18 noiembrie 2010 de desemnare a Capitalei europene a culturii pentru anul 2015 în Belgia

text:
               8.12.2010

               RO

               Jurnalul Oficial al Uniunii Europene

               L 322/42

         DECIZIA CONSILIULUI
   din 18 noiembrie 2010
   de desemnare a Capitalei europene a culturii pentru anul 2015 în Belgia
   (2010/757/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Decizia nr. 1622/2006/CE a Parlamentului European și a Consiliului din 24 octombrie 2006 de stabilire a unei acțiuni comunitare în favoarea evenimentului „Capitala europeană a culturii” pentru perioada 2007-2019 (1), în special articolul 9 alineatul (3),
   având în vedere recomandarea Comisiei Europene,
   având în vedere rapoartele Comitetului de selecție din februarie 2010 privind procesul de selecție a Capitalelor europene ale culturii în Belgia,
   întrucât:
   având în vedere faptul că sunt îndeplinite pe deplin criteriile menționate la articolul 4 din Decizia nr. 1622/2006/CE,
   ADOPTĂ PREZENTA DECIZIE:
   Articolul 1
   Orașul Mons este desemnat „Capitală europeană a culturii 2015” în Belgia.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 18 noiembrie 2010.

            Pentru Consiliu

            Președintele

         F. LAANAN

      (1)  JO L 304, 3.11.2006, p. 1.


title: Decizia Consiliului din 2 noiembrie 2004 privind semnarea și aprobarea Acordului dintre Comunitatea Europeană și Principatul Andorra de stabilire a unor măsuri similare celor prevăzute de Directiva 2003/48/CE a Consiliului privind impozitarea veniturilor din economii sub forma plăților de dobânzi, precum și semnarea memorandumului de înțelegere care îl însoțește

text:
Anunţ juridic important

|

32004D0828

Jurnalul Oficial L 359 , 04/12/2004 p. 0032 - 0032

		20041102Decizia Consiliuluidin 2 noiembrie 2004privind semnarea și aprobarea Acordului dintre Comunitatea Europeană și Principatul Andorra de stabilire a unor măsuri similare celor prevăzute de Directiva 2003/48/CE a Consiliului privind impozitarea veniturilor din economii sub forma plăților de dobânzi, precum și semnarea memorandumului de înțelegere care îl însoțește(2004/828/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 94, coroborat cu articolul 300 alineatul (2) primul paragraf,având în vedere propunerea Comisiei,întrucât:(1) La 16 octombrie 2001 Consiliul a autorizat Comisia să negocieze cu Principatul Andorra un acord care să permită garantarea adoptării de către acest stat a unor măsuri similare celor care trebuie aplicate în cadrul Comunității în vederea asigurării unei impozitări efective a veniturilor din economii sub forma plăților de dobânzi.(2) Textul acordului, care reprezintă rezultatul acestor negocieri, este conform cu directivele de negociere adoptate de Consiliu. Acest text este însoțit de un memorandum de înțelegere între Comunitatea Europeană și statele membre și Principatul Andorra.(3) Sub rezerva adoptării, într-o etapă ulterioară, a unei decizii privind încheierea acordului, este preferabil să se semneze cele două documente, parafate la 1 iulie 2004, și să se obțină confirmarea aprobării memorandumului de înțelegere de către Consiliu,DECIDE:Articolul 1Sub rezerva adoptării, într-o etapă ulterioară, a unei decizii privind încheierea Acordului dintre Comunitatea Europeană și Principatul Andorra de stabilire a unor măsuri similare celor prevăzute de Directiva 2003/48/CE a Consiliului privind impozitarea veniturilor din economii sub forma plăților de dobânzi [1], președintele Consiliului este autorizat să numească persoanele împuternicite să semneze acordul și memorandumul de înțelegere care îl însoțește, precum și scrisorile din partea Comunității Europene, care trebuie schimbate, în conformitate cu articolul 19 alineatul (2) din acord și cu ultimul paragraf din memorandumul de înțelegere, pentru a exprima consimțământul Comunității.Memorandumul de înțelegere se aprobă de către Consiliu.Textul acordului și cel al memorandumului de înțelegere se atașează la prezenta decizie.Articolul 2Prezenta decizie se publică în Jurnalul Oficial al Uniunii Europene.Adoptată la Bruxelles, 2 noiembrie 2004.Pentru ConsiliuPreședinteleB. R. Bot[1] JO L 157, 26.6.2003, p. 38.--------------------------------------------------


title: Decizia (UE) 2015/284 a Consiliului din 17 februarie 2015 privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la o modificare a Protocolului 4 la Acordul SEE privind regulile de origine (Aderarea Croației)

text:
               21.2.2015

               RO

               Jurnalul Oficial al Uniunii Europene

               L 50/10

         DECIZIA (UE) 2015/284 A CONSILIULUI
   din 17 februarie 2015
   privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la o modificare a Protocolului 4 la Acordul SEE privind regulile de origine (Aderarea Croației)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207, coroborat cu articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Acordul privind Spațiul Economic European (2) (denumit în continuare „Acordul privind SEE”) a intrat în vigoare la 1 ianuarie 1994.

               (2)

               În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 4 la Acordul privind SEE (denumit în continuare „Protocolul 4”).

               (3)

               Protocolul 4 conține dispoziții și măsuri privind regulile de origine.

               (4)

               Anumite măsuri tranzitorii referitoare la aplicarea regulilor de origine după aplicarea provizorie a Acordului privind participarea Republicii Croația la Spațiul Economic European și a trei acorduri conexe (3) trebuie să se reflecte în Acordul privind SEE.

               (5)

               Prin urmare, Protocolul 4 ar trebui să fie modificat în consecință.

               (6)

               Prin urmare, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii Europene, în cadrul Comitetului mixt al SEE cu privire la modificarea propusă a Protocolului 4 la Acordul privind SEE în ceea ce privește regulile de origine se bazează pe proiectul de decizie a Comitetului mixt al SEE atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 17 februarie 2015.

            Pentru Consiliu

            Președintele

         J. REIRS

      (1)  JO L 305, 30.11.1994, p. 6.

      (2)  JO L 1, 3.1.1994, p. 3.

      (3)  JO L 170, 11.6.2014, p. 5.

      PROIECT
      DECIZIA NR. …/2015 A COMITETULUI MIXT AL SEE
      din
      de modificare a Protocolului 4 (reguli de origine) la Acordul privind SEE
      COMITETUL MIXT AL SEE,
      având în vedere Acordul privind Spațiul Economic European (denumit în continuare „Acordul privind SEE”), în special articolul 98,
      întrucât:

                  (1)

                  Protocolul 4 la Acordul privind SEE se referă la regulile de origine.

                  (2)

                  Republica Croația a aderat la Uniunea Europeană la 1 iulie 2013.

                  (3)

                  Ca urmare a finalizării cu succes a negocierilor de extindere a Uniunii Europene, Republica Croația a înaintat o cerere pentru a deveni parte la Acordul privind SEE.

                  (4)

                  Acordul privind participarea Republicii Croația la Spațiul Economic European (denumit în continuare „Acordul privind extinderea SEE”) (1) a fost parafat la 20 decembrie 2013.

                  (5)

                  Acordul privind extinderea SEE a fost semnat la 11 aprilie 2014 și aplicat cu titlu provizoriu din 12 aprilie 2014.

                  (6)

                  Anumite dispoziții tranzitorii privind aplicarea regulilor de origine după aplicarea provizorie a Acordului de extindere a SEE trebuie să se reflecte în Acordul privind SEE,

            ADOPTĂ PREZENTA DECIZIE:
      Articolul 1
      Protocolul 4 la Acordul privind SEE se modifică în conformitate cu anexa la prezenta decizie.
      Articolul 2
      Prezenta decizie intră în vigoare la data adoptării, cu condiția să se fi efectuat toate notificările prevăzute la articolul 103 alineatul (1) din Acordul privind SEE către Comitetul mixt al SEE (2).
      Se aplică de la 1 iulie 2013.
      Articolul 3
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles, […].

               Pentru Comitetul mixt al SEE

               Președintele

            […]

               Secretarii

               Comitetului mixt al SEE

            […]

         (1)  JO L 170, 11.6.2014, p. 5.

         (2)  [Nu au fost semnalate obligații constituționale.] [Au fost semnalate obligații constituționale.]

         ANEXĂ
         la Decizia nr. […] a Comitetului mixt al SEE
         În Protocolul 4 la Acordul privind SEE, după articolul 40 se adaugă următorul text:

            „Articolul 41
            Măsuri tranzitorii referitoare la aderarea Republicii Croația la Uniunea Europeană
            (1)   Dovada de origine eliberată în mod corespunzător de către un stat AELS sau de Republica Croația ori întocmită în cadrul unui acord preferențial aplicat între statele AELS și Republica Croația este considerată dovadă a originii preferențiale SEE, cu condiția ca:

                        (a)

                        dovada de origine și documentele de transport să fi fost eliberate sau întocmite cel târziu în ziua anterioară datei aderării Republicii Croația la Uniunea Europeană; și

                        (b)

                        dovada de origine să fi fost înaintată autorităților vamale în termen de patru luni de la data aderării Republicii Croația la Uniunea Europeană.

                  În cazul în care mărfurile au fost declarate pentru a fi importate dintr-un stat AELS sau din Republica Croația în Republica Croația sau, respectiv, într-un stat AELS înainte de data aderării Republicii Croația la Uniunea Europeană, în cadrul acordurilor preferențiale aplicate între un stat AELS și Republica Croația la momentul respectiv, dovada de origine eliberată retroactiv în temeiul acestor acorduri poate fi de asemenea acceptată în statele AELS sau în Republica Croația, cu condiția ca aceasta să fie înaintată autorităților vamale în termen de patru luni de la data aderării Republicii Croația la Uniunea Europeană.
            (2)   Statele AELS, pe de o parte, și Republica Croația, pe de altă parte, sunt autorizate să mențină autorizațiile pe baza cărora s-a acordat statutul de «exportatori autorizați» în cadrul acordurilor încheiate între statele AELS, pe de o parte, și Republica Croația, pe de altă parte, cu condiția ca exportatorii autorizați să aplice regulile de origine din prezentul protocol.
            Statele AELS, pe de o parte, și Croația, pe de altă parte, examinează, în termen de cel mult un an de la data aderării Republicii Croația la Uniunea Europeană, necesitatea de a înlocui astfel de autorizații cu autorizații noi eliberate în conformitate cu prezentul protocol.
            (3)   Cererile de verificare ulterioară a dovezii de origine eliberate sau întocmite în temeiul acordurilor preferențiale menționate la alineatele (1) și (2) se acceptă de către autoritățile vamale competente ale statelor AELS sau ale Republicii Croația pe o perioadă de trei ani de la data emiterii sau întocmirii dovezii de origine în cauză și pot fi formulate de către autoritățile respective timp de trei ani de la data acceptării dovezii de origine înaintate autorităților respective în sprijinul unei declarații de import.
            (4)   Dispozițiile acordului se pot aplica mărfurilor exportate fie din Republica Croația în statele AELS, fie din statele AELS în Republica Croația, care respectă dispozițiile prezentului protocolul și care, la data aderării Republicii Croația la Uniunea Europeană, fie se află în tranzit, fie sunt depozitate temporar într-un antrepozit vamal sau într-o zonă liberă dintr-un stat AELS sau din Croația.
            (5)   Tratamentul preferențial poate fi acordat în cazurile menționate la alineatul (4), cu condiția înaintării către autoritățile vamale din țara importatoare, în termen de patru luni de la data aderării Republicii Croația la Uniunea Europeană, a dovezii de origine eliberate retroactiv de autoritățile vamale din țara exportatoare.”